V októbri 2011 má svetová populácia dosiahnuť 7 miliárd. 7 miliárd tiel a mozgov, vnútorných svetov, túžob a želaní... 7 miliárd plus-mínus, 7 miliárd ľudských príbehov, rozprávok, tragédií, románov, poviedok, eposov, básničiek, riekaniek, umocnených jedinečnosťou každej chvíle a ovplyvnených reťazou udalostí, ktoré boli, sú a budú. Neexistujú kópie - zabudnime na dvojičky, ani len tie "identické" nie sú rovnaké. Zastavme sa na chvíľku a predstavme si to nekonečné ľudské more... 65% je v krajinách, kde nie je problém hlad a podváha, ale nadváha a obezita. Tie kilá navyše má asi 1,5 miliardy ľudí. Koľkí sú spokojní? A koľkí túžia po zmene... Ako však stlačiť ten správny motivačný gombík?Pre Alexa bol rozhodujúci okamih - pohľad do zrkadla. "Čo to tu mám za koleso?" prebehlo mu mysľou pri pohľade na brucho. K tomu sa pridal synov posmešný hlas: "Ty si ale tučný, tati". A k tomu účasť v klinickej štúdii, kde sme objavili nábeh na cukrovku. Skrátka konfrontácia s realitou, bez kravaty, bez príkras. Alex sa neuspokojil s nespokojnosťou a frustráciou, ale rozhodol sa pre zmenu. Prihlásil sa do klinickej štúdie spojenej s tréningom. Tri mesiace posilovňa, tri krát do týždňa, s trénermi, ktorí vedia byť zničujúci :-) A keď sa Alex pre niečo rozhodne, tak do toho ide naplno: "Robím to pre seba a viem, čo chcem". Vyplatí sa, keďže termodynamika platí pre ľudí rovnako ako pre všetky ostatné súčiastky sveta. Neutríno môže byť (možno) rýchlejšie ako svetlo, ale zákon o zachovaní energie stále platí. A Alex dal do tréningu poctivú dávku energie, žiadnu polovičnú porciu. Výsledok je očividný. Už tri mesiace stačili na to, aby schudol 5 kíl: "Pozoroval som, ako mi kamsi odchádza brucho, zrazu mi všetko začínalo byť úzke v ramenách a voľné okolo pupka," hovorí Alex. Treba si uvedomiť, že tuku sa rozpustilo viac, ako sa zdá. Sval, ktorý sa získava pri tréningu, je totiž ťažší ako tuk, a teda aj relatívne malá zmena hmotnosti môže byť spojená s väčšou zmenou telesného zloženia: viac svalu, menej tuku. A svalová sila sa zvyšovala, svalová hmota narastala. Kým na začiatku bol problém urobiť 30 brušákov, teraz nie je problém stovka. So synom sa hecujú, kto dá koľko kľukov. Akoby sa z dvojvalca stal štvor- alebo šesťvalec. A čo je najlepšie? "Dobrý pocit a radosť. Zo seba, z pohybu, z úspechu, z pozitívnej odozvy okolia. Pohľad do zrkadla tiež poteší," usmieva sa Alex, "a syn sa už nevysmieva z pupkáča". Dôležité je však aj to, že stále cvičí. "Bola by fakt škoda s tým po tých troch mesiacoch prestať. Keď si navyše môžem sám povedať, kedy sa mi chce." Trikrát do týždňa v posilňovni, tam kde doteraz. Cvičí sám, pretože tréneri ho naučili, ako na to. "Je to investícia 20 eur mesačne. To sa dnes minie tak ľahko na hociakú zbytočnosť." Navyše tancuje a hrá futbal, skrátka, nájde si na pohyb čas skoro každý deň. A ako si to organizuje? "Mám rodinu, dve deti, prácu. Dá sa to, je to do veľkej miery otázka dobrej vôle a chcenia. Každý si môže nájsť, čo mu vyhovuje." Naše motivačné gombíky sú rôzne, a nedajú sa rovnakým spôsobom stlačiť u každého. Ale je fajn zvyknúť si na pravidelné používanie svalov, a to nie raz do roka :-), ale často, 3-5x do týždňa. Svaly sa nám odvďačia. Alex hovorí: "Prestala ma bolievať hlava, kedysi bol kvôli tomu Ibalgin môj kamarát. Ani chrbát už nebolieva - často mi robievala problémy platnička, ale toto leto som na chalupe mohol skaly lámať - a nič." Navyše sa lepšie vyrovnáva so stresom: "Viem teraz veci hodiť za hlavu, trpím menej "stihomamom"... skrátka nemám pocit, že nestíham. A vôbec - mám dosť šedivých vlasov a nepotrebujem infarkt v 40-tke". Čo sa ešte zmenilo? "Stále si dám občas aj ten rezeň, ale je menší, a podstatne zriedkavejšie. Často dávam prednosť zelenine. A vôbec to nie je trápenie, len zvyk." Na pive s kamarátmi má odvahu nedať si pivo, a kamaráti to skrátka rešpektujú. "Deň začínam a končím vodou. Žiadne sladké nápoje a čipsy, ale ani žiadne diéty. A po siedmej večer už nejem. Učím sa, skúšam - a baví ma to." Informácie o zdraví či pohybe nie sú len hluchonemým slovom, ale využitou surovinou, ktorá sa možno ujme a zapracuje do denného režimu. A cieľová páska? "Dostať sa na 80 kg. To bývala moja váha. Ešte 12 kíl." Alex si na to dáva čas v rokoch, načo sa naháňať, lepšie pomalšie - a navždy. Má aj ďaľšie sny, ktoré majú v kombinácii s jeho odhodlaním ďaleko od rozprávkových chimér, sú to realistické ciele. "Možno raz zabehnem aj maratón", plánuje, a len tak žiari. Obvod pása menší o 9 cm si nemožno nevšimnúť už na pohľad. Pozitívnych zmien je veľa, vrátane bonusu, že nábeh na cukrovku je - preč. A na to stačili tri mesiace. Je to ako návrat v čase, samozrejme, v tom biologickom. A on cíti zodpovednosť za svoje zdravie, cíti a vidí efekt toho, čo robí, a uvedomuje si to. Naučil sa komunikovať so svojim telom, a o tom to celé vlastne je. Zdravie, ten žiadúci vedľajší účinok aktívneho životného štýlu, je vzácne. Na zdravé telo treba vodičák. A Alex ho teraz - má. Odkazy: www.who.int/mediacentre/factsheets/fs311/en/
Podpis pod vyhlásením plným dezinformácií by mal šéf polície podľa prezidenta Andreja Kisku vysvetliť. Vládni politici mlčia.